32006L0026
L 065/22
JURNALUL OFÍCIAL AL UNIUNII EUROPENE
DIRECTIVA 2006/26/CE A COMISIEI
din 2 martie 2006
de modificare, în vederea adaptării la progresul tehnic, a Directivelor 74/151/CEE, 77/311/CEE, 78/933/CEE și 89/173/CEE ale Consiliului privind tractoarele agricole sau forestiere pe roți
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 2003/37/CE a Parlamentului European și a Consiliului din 26 mai 2003 privind omologarea tractoarelor agricole sau forestiere, a remorcilor acestora și a echipamentului remorcat interschimbabil, împreună cu sistemele, componentele și unitățile lor tehnice separate și de abrogare a Directivei 74/150/CEE (1), în special articolul 19 alineatul (1),
având în vedere Directiva 74/151/CEE a Consiliului din 4 martie 1974 de apropiere a legislațiilor statelor membre cu privire la unele componente și caracteristici ale tractoarelor agricole sau forestiere pe roți (2), în special articolul 4,
având în vedere Directiva 77/311/CEE a Consiliului din 29 martie 1977 de apropiere a legislațiilor statelor membre cu privire la nivelul sonor perceput de conducătorii de tractoare agricole sau forestiere pe roți (3), în special articolul 5,
având în vedere Directiva 78/933/CEE a Consiliului din 17 octombrie 1978 de apropiere a legislațiilor statelor membre cu privire la instalarea de echipamente de iluminare și semnalizare luminoasă pe tractoarele agricole sau forestiere pe roți (4), în special articolul 5,
având în vedere Directiva 89/173/CEE a Consiliului din 21 decembrie 1988 de apropiere a legislațiilor statelor membre cu privire la anumite componente și caracteristici ale tractoarelor agricole și forestiere pe roți (5), în special articolul 9,
întrucât:
(1)
Cerințele prevăzute de Directiva 74/151/CEE cu privire la masa maximă la sarcină autorizată și la masa pe axă pentru tractoare agricole și forestiere pe roți trebuie adaptate pentru tractoarele moderne, ținând seama de progresele din domeniul tehnologiei tractoarelor, atât în ceea ce privește productivitatea, cât și securitatea la locul de muncă.
(2)
Pentru a facilita funcționarea globală a industriei comunitare, este necesar ca normele și standardele tehnice comunitare să se alinieze la normele și standardele tehnice internaționale. În ceea ce privește limitele maxime prevăzute de Directiva 77/311/CEE pentru nivelul sonor perceput de conducătorii de tractoare agricole sau forestiere pe roți, viteza de încercare prevăzută în anexele I și II la directiva menționată trebuie așadar armonizată cu viteza de încercare prevăzută de normele și standardele tehnice internaționale, cum sunt codul 5 al OCDE și ISO 5131:1996 (6).
(3)
Este necesară adaptarea cerințelor prevăzute de Directiva 78/933/CEE cu privire la instalarea de echipamente de iluminare și semnalizare luminoasă pe tractoarele agricole sau forestiere pe roți pentru a ține seama de necesitățile actuale privind un design mai simplu și o iluminare mai bună.
(4)
Cerințele prevăzute de Directiva 89/173/CEE privind parbrizele și alte geamuri și cuplarea tractoarelor agricole sau forestiere pe roți trebuie adaptate la progresele tehnice actuale. În special, trebuie permisă instalarea de geamuri din policarbonați/plastic, cu excepția parbrizelor, pentru a crește nivelul de protecție a ocupanților cabinei în cazul pătrunderii de obiecte în aceasta. Cerințele referitoare la cuplarea mecanică trebuie aliniate la standardul ISO 6489-1. Mai mult, în vedere reducerii numărului și gravității accidentelor și pentru creșterea securității la locul de muncă, este necesar nu doar să se prevadă noi dispoziții cu privire la suprafețele fierbinți, ci să se stabilească, de asemenea, măsuri cu privire la capacele terminalelor bateriilor, precum și măsuri de prevenire a decuplării involuntare.
(5)
Prin urmare, Directivele 74/151/CEE, 77/311/CEE, 78/933/CEE și 89/173/CEE ar trebui modificate în consecință.
(6)
Măsurile prevăzute de prezenta directivă sunt conforme cu avizul comitetului instituit prin articolul 20 alineatul (1) din Directiva 2003/37/CE,
ADOPTĂ PREZENTA DIRECTIVĂ:
Articolul 1
Modificarea Directivei 74/151/CEE
Directiva 74/151/CEE se modifică în conformitate cu anexa I la prezenta directivă.
Articolul 2
Modificarea Directivei 77/311/CEE
Directiva 77/311/CEE se modifică în conformitate cu anexa II la prezenta directivă.
Articolul 3
Modificarea Directivei 78/933/CEE
Directiva 78/933/CEE se modifică în conformitate cu anexa III la prezenta directivă.
Articolul 4
Modificarea Directivei 89/173/CEE
Directiva 89/173/CEE se modifică în conformitate cu anexa IV la prezenta directivă.
Articolul 5
Dispoziții tranzitorii
(1) Cu efect de la 1 ianuarie 2007, în ceea ce privește vehiculele care îndeplinesc cerințele prevăzute de Directivele 74/151/CEE, 78/933/CEE, 77/311/CEE și, respectiv, 89/173/CEE, astfel cum sunt modificate prin prezenta directivă, statele membre nu pot, din motive legate de obiectul directivei în cauză:
(a)
să refuze acordarea omologării CE sau a omologării naționale;
(b)
să interzică înregistrarea, vânzarea sau intrarea în circulație a unui astfel de vehicul.
(2) Cu efect de la 1 iulie 2007, în ceea ce privește vehiculele care nu îndeplinesc cerințele prevăzute de Directivele 74/151/CEE, 78/933/CEE, 77/311/CEE și, respectiv, 89/173/CEE, astfel cum sunt modificate prin prezenta directivă, și, din motive legate de obiectul directivei în cauză, statele membre:
(a)
nu mai acordă omologarea CE;
(b)
pot refuza acordarea omologării naționale.
(3) Cu efect de la 1 iulie 2009, în ceea ce privește vehiculele care nu îndeplinesc cerințele prevăzute de Directivele 74/151/CEE, 78/933/CEE, 77/311/CEE și, respectiv, 89/173/CEE, astfel cum sunt modificate prin prezenta directivă, și, din motive legate de obiectul directivei în cauză, statele membre:
(a)
consideră că certificatele de conformitate care însoțesc vehiculele noi în conformitate cu dispozițiile Directivei 2003/37/CE nu mai sunt valabile în sensul articolului 7 alineatul (1);
(b)
pot refuza înregistrarea, vânzarea sau intrarea în circulație a unui astfel de vehicul nou.
Articolul 6
Transpunerea
(1) Statele membre adoptă actele cu putere de lege și actele administrative necesare pentru a se conforma prezentei directive până la 31 decembrie 2006. Comisiei îi sunt comunicate de îndată de către statele membre textele actelor respective, precum și un tabel de corespondență între aceste acte și prezenta directivă.
Atunci când statele membre adoptă aceste acte, ele cuprind o trimitere la prezenta directivă sau sunt însoțite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.
(2) Comisiei îi sunt comunicate de către statele membre textele principalelor dispoziții de drept intern pe care le adoptă în domeniul reglementat de prezenta directivă.
Articolul 7
Intrarea în vigoare
Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene.
Articolul 8
Destinatari
Prezenta directivă se adresează statelor membre.
Adoptată la Bruxelles, 2 martie 2006.